**POETIKA književnih djela za esej**

**NAPOMENA:**

**Ako smjernica traži iznošenje poetike djela, to ne znači da ćete sve što ulazi u poetiku djela napisati u uvodu. U uvodu možete i dalje ukratko predstaviti književnika, s naglaskom na književno razdoblje kojem pripada i vrsti djela o kojem je riječ (npr. Lovac u žitu je moderni roman nastao u 20. stoljeću koji spada u posebnu vrst modernoga romana, a to je proza u trapericama, čiji je začetnik upravo Salinger.) U uvodu možete još ukratko objasniti što je proza u trapericama, a ostala poetska obilježja djela uvrstite u razradu i povežite ih s ostalim smjernicama. Pazite da vam se smjernice nadovezuju jedna na drugu, tj. da su logički povezane. Izražavajte se konkretno, tj. iznosite samo činjenice, izbjegavajte fraze (npr. po mom mišljenju – osim ako smjernica izričito traži da iznesete svoje mišljenje).**

**I još nešto bitno za kraj: ne zanemarujte smjernice koje se odnose na polazni tekst, bez obzira što vam se možda čini da ste već nešto o tome rekli kada ste govorili o djelu u cjelini.**

**Jerome David Salinger, Lovac u žitu**

KOMPOZICIJA: kronologija pripovijedanja (prate se Holdenove pustolovine od subotnjega

popodneva do ponedjeljka) prekida se brojnim asocijacijama i retrospekcijama, što je obilježje

moderne proze.

PRIPOVJEDAČ: glavni lik Holden ujedno je i pripovjedač, i to nepouzdani pripovjedač koji

subjektivno pripovijeda iz prvoga lica služeći se pritom žargonom mladih. Lik-pripovjedač

pripovijeda iz neke bolničke ustanove (vjerojatno psihijatrjskoga tipa), gdje je trenutačno smješten,

o događajima koji su se zbili tamo oko prošlog Božića, prije nego je šiznuo pa su ga smjestili u

ustanovu da se malo pribere.

STILSKA OBILJEŽJA: Lovac u žitu prvi je i najznačajniji roman proze u trapericama: to je naziv za popularnu prozu koja nastaje šezdesetih godina prošloga stoljeća kao opreka intelektualističkoj

prozi. Naziv je dobila po trapericama – odjevnom predmetu tipičnom za mladu generaciju koju ta

proza opisuje.

Zbog strukture u kojoj se nižu pustolovine, može se reći da Lovac u žitu slijedi obrazac pustolovnoga romana.

SIMBOLI:

 Lovac u žitu – simbolika naslova objašnjava se u jednom razgovoru Holdena i Phoebe. Na

njezino pitanje što bi želio postati, Holden odgovara: lovac u žitu i objašnjava da bi lovio djecu

koja se igraju u žitu i čuvao ih da ne upadnu u provaliju. Ta je njegova želja izraz težnje da se bavi

nečim zaista važnim (a ne uobičajenim profesijama kojima je svrha samo zgrtanje novca) i da

pomogne drugima kad već nije mogao pomoći bratu.

 Rukavica za bejzbol ispisana stihovima – predmet je koji neprestano nosi sa sobom jer ga

podsjeća na pokojnoga mlađega brata Allieja.

 Crvena šilterica – predstavlja nešto poput čudesnoga rekvizita koji Holdena prati u njegovim

lutanjima i čini ga posebnim u svijetu odraslih; nosi ju kada ide van „tražiti dobre ljude”.

 Simbolika prostora kojima se kreće Holden – barovi i noćni klubovi predstavljaju svijet

odraslih u koji se Holden neuspješno želi ukolopiti, a zabavni park u kojem se odvija zadnji prizor

romana prostor je djetinjstva. Imaginarna farma na zapadu kamo Holden želi pobjeći predstavlja

varijaciju američkog mita o neiskvarenom životu u divljini

**Albert Camus, Stranac**

KOMPOZICIJA: roman je podijeljen u dva dijela – u prvom se dijelu prikazuje Meursaultov život na slobodi (nepuna tri tjedna), a u drugom se dijelu prikazuje njegov boravak u zatvoru i suđenje (oko godinu dana). Kompozicija je kronološka (jednostavna, pravocrtna, bez retrospekcija).

PRIPOVJEDAČ je glavni lik Meursault koji pripovijeda iz prvoga lica, ali vrlo objektivno, neutralno, bez emocija i komentara.

STILSKA OBILJEŽJA: tehnika redukcije (u karakteriziranju lika, u izražavanju i izboru riječi) i

prividni realizam (detaljni opisi s naturalističkim detaljima).

U prikazu lika Meursaulta Camus se ne služi psihološkom karakterizacijom, već tehnikom redukcije: njegov psihički život svodi na osjetilne dojmove. Meursault pripovijeda o svojim doživljajima i zapažanjima (i to u sadašnjosti, tj. u vremenu pripovijedanja), a gotovo nikad ne iznosi svoja razmišljanja. Tek pri završetku romana, suočen sa smrću i sa svojom željom za životom, Meursault dolazi do spoznaje o apsurdu: No, svi ljudi znaju da život ne vrijedi truda da ga se proživljava i afirmira se kao apsurdni lik i tzv. lik bez motivacije.

POJMOVI I SIMBOLI:

 Apsurd (lat. absurdus – nesklad) – osjećaj besmislenosti života i svijeta koji nastaje iz nesklada

čovjekovih težnji da osmisli svoje postojanje i nespoznatljivosti života.

 Parabole u djelu – priče sa simboličkim smislom:

 priča o Salamanu i njegovu psu metafora je nekvalitetnih ljudskih odnosa. Stari je Salamano

imao psa kojega je neprestano tukao i o njemu govorio s mržnjom. Ipak, jako mu je

nedostajao kad ga je izgubio, baš kao što mu je nedostajala i pokojna žena iako ju nije volio.

 priča o Čehu kojega su, ne prepoznavši ga, umorile njegova majka i sestra da bi ga opljačkale,

metafora je apsurda.

**Franz Kafka, Preobrazba**

KOMPOZICIJA: pripovijetka je sastavljena od triju dijelova. Radnja se odvija kronološki: prvi dio

prikazuje jutro Gregorove preobrazbe, a drugi i treći dio pripovijedaju o nekoliko mjeseci novoga

Gregorova života do njegove smrti.

PRIPOVJEDAČ (iz trećega lica) pripovijeda objektivno, neutralno: pripovijedanje podsjeća na izvješćivanje.

STILSKA OBILJEŽJA: Preobrazba je zasićena simbolima, parabolama i paradoksima (spajanje

stvarnoga i nestvarnoga na način da to nikoga ne začuđuje).

U Kafkinu se stilu (magijski realizam) miješaju elementi realizma, ekspresionizma i nadrealizma.

 Elementi realizma: važnost fabuliranja, jednostavnost u izražavanju, detaljizam opisa.

 Elementi ekspresionizma: ne opisuje se vanjski svijet, nego se kreira vlastiti u kojem se abnormalnost svijeta prikazuje kao doslovna abnormalnost.

 Elementi nadrealizma: miješanje stvarnoga i nestvarnoga, nelogičnost događaja, stvarnost koja

podsjeća na noćnu moru.

Magijski realizam – tip pripovjedne proze u kojem se fantastika isprepleće sa stvarnošću u

kontekstu realističnoga pripovijedanja.

POJMOVI I SIMBOLI

 Kafkijanska atmosfera – atmosfera straha i tjeskobe koja nastaje pred osjećajem nespoznatljivosti i nejasnoće svijeta. U Kafkinu svijetu čovjek je bespomoćan jer njime vladaju

nevidljivi, čovjeku neshvatljivi, neprijateljski mehanizmi (svijet uzaludne nade).

 Simbolika preobrazbe u kukca / aktualizacija

• svaki ispit obiteljskih vrijednosti (bolest ili starost u obitelji)

• bilo koja nehumana ili dehumanizirajuća situacija koju ljudi počinju prihvaćati kao

normalnu

• vidljivi oblik otuđenja, kazna za isprazan život

**Dostojevski, Zločin i kazna**

KOMPOZICIJA: Roman je sastavljen od šest dijelova i epiloga. Fabula je čvrsta, zanimljiva i napeta po uzoru na fabulu kriminalističkoga romana, od kojega preuzima motiv zločina i istrage.

Organizirana je pretežno kronološki (s povremenim retrospekcijama), a obuhvaća devet važnih

dana u Raskoljnikovljevu životu.

PRIPOVJEDAČ je najčešće nepouzdan jer uglavnom pripovijeda iz perspektive glavnoga lika iako

ostaje u trećem licu (miješanje realističkih i modernističkih obilježja).

STILSKA OBILJEŽJA: Zločin i kazna predstavlja vrhunac realističkoga romana i početak njegove

dezintegracije uvođenjem modernističkih stilskih elemenata.

 Realistički elementi: realistički motivi (analiza i kritika društva i društvene nepravde s naglaskom na životu nižih društvenih slojeva), pretežno kronološka kompozicija, detaljno opisivanje eksterijera i interijera, socijalno-psihološka karakterizacija likova, likovi – tipovi, govor sredine itd.

 Modernistički elementi: modernistički motivi (problem identiteta, otuđenja), uvođenje

subjektivnoga vremena (asocijacije, retrospekcije), važnost simbola, snova i halucinacija,

filozofsko-etička karakterizacija likova (likovi – ideje), uvođenje dramskih i esejističkih elemenata,

postupka unutarnjeg monologa itd.

KNJIŽEVNA VRSTA: psihološki roman, društveni roman, roman ideja.

 psihološki roman F. M. Dostojevskoga – novi tip psihološkoga romana s novim pripovjednim

tehnikama (npr. tehnikom unutrašnjega monologa ) za oslikavanje dubina čovjekove podsvijesti

 polifonijski roman – višeglasni roman u kojem prevladava dijalog kojim se sukobljavaju likovi

zastupajući različite svjetonazore

 filozofičnost romana – postiže se uvođenjem esejističkih elemenata (teorija o iznimnom pojedincu)

Dostojevski je predstavnik visokoga ruskog realizma koji se u Rusiji javlja 70-ih i 80-ih godina

19. stoljeća. Zajedno s Lavom Nikolajevičem Tolstojem predstavlja vrhunac, ali i početak

dezintegracije ruskoga reaizma jer u svoja djela unosi osobine modernističkoga stila.

Tvorac je novoga psihološkoga romana, a pripovjednim postupcima i novom tematikom

utječe na modernu prozu dvadesetoga stoljeća, i to posebno na moderni monološko#asocijativni roman.

Likovi-tipovi: siromašni studenti željni društvene afirmacije (Raskoljnikov, Razumihin), službenici

srednjega sloja (Zamjotov, Porfirij Petrovič, Nikolaj Fomič), osiromašeni činovnici (Marmeladov), ljudi s dna društvene ljestvice (radnici, siromasi, bijednici, prostitutke, alkoholičari), sitni trgovici, preprodavači (Lizaveta), lihvari (Aljona Ivanovna), tip plemenite žene koja utjelovljuje rusku dušu (Sonja, Dunja).

 Likovi-ideje: Raskoljnikov – buntovnik protiv društvene nepravde, Svidrigajlov – cinični razvratnik, Sonja – ponizna kršćanka (milosrđe), Lebezjatnikov – socijalni utopist, Lužin – razumni egoist, Marmeladov – fatalist.

 Pojedini likovi (Svidrigajlov, Lebezjatnikov, Lužin) predstavljaju po jedan aspekt Raskoljnikove ličnosti i karikiranje neke od njegovih ideja.

**Honore de Balzac, Otac Goriot**

KOMPOZICIJA: roman je podijeljen na četiri naslovljena poglavlja. U njemu je kronološki organizirana uzročno-posljedična fabula s dugačkom ekspozicijom (uvodom) i brzim raspletom. Vrhunac predstavlja uhićenje Vautrina i propast pansiona.

PRIPOVJEDAČ: Objektivni i sveznajući pripovjedač (iz trećega lica) komunicira s čitateljem. Primjerice, na samom početku želi uvjeriti čitatelja u istinitost priče riječima: All is true (načelo istinitosti).

STILSKA OBILJEŽJA: Balzac je stvorio realističku metodu čije su značajke: promatranje,

proučavanje i analiziranje građe, načelo istinitosti, načelo tipičnosti (tip studenta, tip Parižanke),

detaljno opisivanje prostora i likova, zanimljiva fabula, uporaba jezika sredine u funkciji

karakterizacije lika, objektivni sveznajući pripovjedač, društvena kritika.

Balzac se smatra utemeljiteljem tradicionalnog, tj. realističkog romana.

Balzac je predstavnik kritičkoga realizma, a ovaj se roman, s obzirom na tematiku, može odrediti i kao društveni roman jer prikazuje sve slojeve pariškoga društva.

U romanu su tri glavna lika (Rastignac, Goriot i Vautrin) oko kojih se grade tri osnovne fabularne linije. Fabularne linije povezuje Rastignac koji je također poveznica visokih i niskih slojeva pariškoga društva.

**Poetika realizma**

**(napomena: primjenjiva je i na Balzaca i na Dostojevskog)**

TEME: Predmet prikazivanja jest stvarnost, tj. društvo. Teme su iz svakodnevnoga života, a likovi

se prikazuju u tipičnim situacijama: u svojim obiteljima, društvu kojem pripadaju i sl.

STILSKA OBILJEŽJA

 analitička metoda  načelo istinitosti  načelo tipičnosti

 objektivnost (objektivan pripovjedač koji ne komentira zbivanja)

 prikazivanje društveno uvjetovanih likova iz svih sredina i likova kao tipova

 korištenje jezikom sredine u karakterizaciji  socijalno-psihološka motivacija

Književne vrste: roman i pripovijetka.

 Budući da realisti žele detaljno prikazati društvo, najviše im odgovara roman kao dulja prozna

vrsta (Stendhalova teorija romana kao zrcala stvarnosti ).

 Realistički roman obilježava čvrsta i zanimljiva fabula, kronološka i pregledna radnja,

psihološko-socijalna motivacija, likovi koji čitatelja potiču na identifikaciju.

 analitička metoda – društvo treba analizirati i istražiti zakonitosti društvenih odnosa po

uzoru na znanstvenu metodologiju

 načelo istinitosti – stvarnost se želi prikazati istinito, bez uljepšavanja, a prikazana zbivanja

moraju biti vjerodostojna i uvjerljiva (umjetnička ili izmišljena istina)

 načelo tipičnosti – prikazuju se tipovi kao predstavnici određene skupine ljudi sličnih

osobina (npr. tip studenta, provincijalca koji želi uspjeti u društvu: Eugen de Rastignac,

Rodion Romanovič Raskoljnikov)

 socijalno-psihološka karakterizacija i motivacija – likovi su prikazani u svim svojim

psihološkim nijansama i sa svim manama i vrlinama (nisu jednoznačni, isključivo pozitivni

ili negativni); realistički likovi su razvijeni, što znači da tijekom radnje doživljavaju razne

psihološke i karakterne promjene

USPOREDBA TRADICIONALNOG I MODERNOG ROMANA

TRADICIONALNI – zauzima se za načelo istinitosti; razgranata fabula, događaji se nižu linearno i logično, lik je tipični predstavnik društvenog sloja kojem pripada (npr. tip studenta), socijalno-psihološka karakterizacija likova, detaljni opisi interijera, eksterijera, izgleda likova, pripovjedač je najčešće u 3. licu.

MODERNI – ne odražava stvarnost, reducirana i rascjepkana fabula, kod likova nema psihološke analize, prati se unutarnja svijest likova, nove tehnike pripovijedanja (unutarnji monolog i pripovjedni monolog – solilokvij, direktni, indirektni, pripovjedni), vrijeme je kratko, problemi smisla svijeta i postojanja, najčešći likovi su umjetnici, pripovjedač u 1. licu (nepouzdani)

PROZA U TRAPERICAMA – podvrsta MODERNOGA ROMANA

• glavni junak – netipičan, promatrač svijeta oko sebe, pasivan, bez ciljeva

• mladi pripovjedač se suprotstavlja svijetu odraslih

• ironijski se odnosi prema tradicionalnom društvu i kulturnim vrijednostima

• jezik – približava se svakodnevnom spontanom govoru gradske mladeži – žargonu

• radnja ne teče kronološki, ovisi o subjektivnim proživljavanjima lika, prekida se asocijacijama i monolozima

**William Shakespeare, Hamlet**

DRAMSKA VRSTA: tragedija. U odnosu na model klasične grčke tragedije Hamlet ima slobodniju i složeniju strukturu, veći broj likova, nema kora, pisan je i u stihu i u prozi.

KOMPOZICIJA: Hamlet je napisan u pet činova. Faze dramske kompozicije mogu se vrlo jasno

odrediti.

 Uvod – razgovori u prvom činu koji oslikavaju situaciju u Danskoj i na danskom dvoru.

 Zaplet – na kraju prvoga čina Duh Hamletova oca otkriva Hamletu da mu je stric ubio oca te

zahtijeva osvetu.

 Vrhunac – izvođenje Mišolovke i razotkrivanje kralja Klaudija kao ubojice.

 Peripetija – ubojstvo Polonija i Hamletov odlazak u Englesku; Ofelijino ludilo i sukob s Laertom.

 Rasplet – smrt Laerta, kraljice, kralja i Hamleta te dolazak Fortinbrasa na dansko prijestolje.

Aristotelova se pravila ne poštuju jer radnju čine višestruki zapleti koji se odvijaju nekoliko mjeseci

i u različitim prostorima u Danskoj: u kraljevskom dvorcu Elsinoreu (svečana dvorana, predvorje,

Polonijeve odaje, kraljičina soba), na zidinama dvorca i u njegovoj blizini (polje na kojemu Hamlet

susreće Fortinbarsovu vojsku nakon iskrcavanja u Danskoj, groblje)

DRAMSKI SUKOB: Klaudije - Hamlet - unutarnji sukob

Hamlet je ipak tragički junak jer traži istinu i pravdu djelujući za dobrobit Danske, u korist cijele

zajednice koja se mora iskupiti i pročistiti razotkrivanjem i kažnjavanjem počinjenih zločina.

Njegova je tragička krivnja u odgađanju osvete zbog čega i sam stradava.

 Predstava u predstavi – pojam koji se odnosi na scenu Mišolovke

 Likovi u parovima – istovremeno su slični i različiti. Takvi su parovi likova Hamlet i Horacije,

Hamlet i Fortinbras te Ofelija i Gertruda.

Hamlet je danski kraljević, prijestolonasljednik, student, Ofelijin udvarač, Horacijev vjerni prijatelj,

ali i osvetnik svojega oca, renesansni svestrani čovjek (učen, uglađen, ljubitelj kazališta, vrstan

mačevalac) i moderni intelektualac (ironičan, skeptičan, ciničan, pesimističan) čiji je pesimistični

životni svjetonazor u opreci s renesansnim optimizmom.

**Augustin (Tin) Ujević**

Poetika

 Stvarajući u okviru Matoševa pjesničkoga kruga, Ujevićev je uzor u početku bio Charles Baudelaire

i simbolistička poetika. Kasnije usvaja i neke elemente ekspresionističke i nadrealističke poetike te

socijalno angažirane književnosti, ostajući istovremeno uklopljen u kontekst hrvatske tradicije.

 U prvim dvjema pjesničkim zbirkama (Lelek sebra, Kolajna) Ujević se predstavlja kao pjesnik koji

piše emocionalnu poeziju u neosimbolističkom stilu: dominantni su motivi patnje, osamljenosti,

ljubavi te umjetnosti, koja predstavlja jedino utočište u takvu svijetu.

 Zbirkama Auto na korzu i Ojađeno zvono Ujević pokazuje zaokret od emocionalnoga k misaonom,

a u izrazu je vidljiv pomak prema slobodnom stihu i strofama s nejednakim brojem stihova.

U pjesmama se javljaju i kranjčevićevske teme pjesnika kao proroka, težnja visinama i sl.

 U posljednjim se dvjema pjesničkim zbirkama (Rukovet, Žedan kamen na studencu) osjeća

rezignacija, odnosno pomirenost sa svijetom

 Kao mlad pjesnik Tin Ujević objavio je sonet Oproštaj u zborniku Hrvatska mlada lirika (1914.).

Napisao ga je starom grafijom (slovopisom) i jezikom Marulićeva vremena. U Oproštaju iznosi

pjesnički program mladih pjesnika.

Ujevićev je pjesnički opus istovremeno sinteza modernoga i tradicionalnog te europskoga modernizma i hrvatske tradicije, bog čega su ga književni kritičari nazvali klasikom modernizma.

**Miroslav Krleža, Povratak Filipa Latinovicza**

Roman Povratak Filipa Latnovicza (1932.) prvi je moderni hrvatski roman. U njegovu je središtu lik

slikara Filipa Latinovicza, koji se nakon 23 godine vraća u rodni grad u potrazi za vlastitim identitetom.

MJESTO I VRIJEME RADNJE

 Uvodnom se rečenicom naznačuje mjesto Filipova povratka (neimenovani rodni grad): Svitalo je

kada je Filip stigao na kaptolski kolodvor. Kasnije odlazi u Fratarsku ulicu u kojoj se nalazila trafika gdje je radila njegova majka.

 Glavnina se radnje odvija u Kostanjevcu, kamo Filip odlazi da bi posjetio majku.

 I neimenovani Filipov rodni grad i Kostanjevec pripadaju Panoniji, koja je u romanu prikazana kao primitivna sredina u kojoj se nikada ništa ne mijenja (panonsko blato).

 Radnja započinje u travnju, a traje do jeseni: to je razdoblje od Filipova dolaska u rodni grad do

Bobočkina ubojstva. Međutim, u romanu se pojavljuju digresije kojima se radnja vraća u prošlost

(Filipova sjećanja)

KOMPOZICIJA: roman je podijeljen u 29 poglavlja. Sadržajno se može podijeliti na dva dijela.

 U prvom dijelu dominira retrospekcija (povratak u prošlost).

 U drugom dijelu prikazuje se kostanjevačka sredina i pripovijedanje teče uglavnom linearno.

Osnovno je obilježje kompozicije njezina dramska struktura: nakon ekspozicije (Filipov povratak)

nižu se prizori puni dramatike (Filip – majka, Bobočka – Filip – Baločanski, Filip – Kyriales), a roman završava dramatičnim krvavim raspletom.

U središtu je romana Filipova svijest: on je hipersenzibilni intelektualac, umjetnik, čovjek kojega muči težnja za samospoznajom. Osjećaj egzistencijalne tjeskobe oduzima mu moć umjetničkoga izražavanja. Sav je u suprotnostima: u njemu se sukobljavaju tjelesno i duhovno, umjetničko i racionalno, primitivno i civilizacijsko.

STILSKA OBILJEŽJA

 U romanu se može uočiti sinteza tradicionalnoga i modernoga: tradicionalna je linearna kompozicija (vremenski slijed), ali je fabula u drugom planu jer je u prvi plan stavljena svijest glavnoga lika.

 Da bi što bolje prikazao Filipova unutrašnja proživljavanja, Krleža se poslužio analitičkom

introspekcijom: radnja romana premještena je u Filipovu svijest, a čine ju njegova sjećanja,

emocije, razmišljanja, unutrašnja proživljavanja, podsvijest.

 Služeći se asocijativnom tehnikom, uvodi se subjektivno vrijeme: tako vanjski poticaj (vizualni,

auditivni, olfaktivni) potiče oživljavanje Filipovih sjećanja, odnosno uvodi Filipov dijalog s prošlošću.

 Stoga se u romanu isprepleću dva vremenska tijeka: prošlost (oživljena u sjećanju, a Filip ju

komentira iz sadašnje perspektive) i sadašnjost, na taj se način simultano javljaju dva vremena.

Osim toga, u romanu su česti i vremenski skokovi (npr. sadašnjost – prošlost – sadašnjost: Filip u

kolima Jože Podravca – sjećanje na frajle – Filip u kolima Jože Podravca).

 U romanu se često javlja unutrašnji monolog u kojem se otkriva Filipova svijest. Uz njega

se javlja i slobodni neupravni govor – u takvu govoru istovremeno postoje dva glasa: glas

pripovjedača i glas lika, što znači da su misli lika (Filipa) filtrirane kroz misli pripovjedača.

 Modernističko je obilježje romana i unošenje esejističkih dijelova: u romanu su česte esejističke

digresije o likovnim problemima, razgovori o umjetnosti i sl.

**Gospoda Glembajevi**

KOMPOZICIJA: tri čina. U uvodu se razgovara o portretima i aferi Rupert-Canjeg, a u zapletu Leone optužuje barunicu za preljub s novinarom Skomrakom i svećenikom Silberbrandtom. Vrhunac je dramske radnje otvoreni sukob Leonea i Ignjata te Ignjatova smrt. Preokret nastaje bankrotom tvrtke i otkrivanjem pronevjere. U raspletu pada baruničina maska i Leone ju ubija.

STILSKA OBILJEŽJA: • ibsenovska kvalitativna dramaturgija za koju je karakteristično uvođenje

modernih tema i zamjenjivanje vanjskih sukoba unutarnjim • naturalistička obilježja (biološka

motivacija glavnih likova) • govorna karakterizacija likova (agramerski obojen njemački jezik).

DRAMSKA VRSTA: drama u užem smislu; psihološka drama, komorna drama (Ibsen kao uzor)

POJMOVI I SIMBOLI:

Barboczyjeva legenda – provodni motiv koji se javlja nekoliko puta; legenda po kojoj su svi

Glembayevi ubojice i varalice, a njihovi su potomci opterećeni obiteljskim nasljeđem.

 Danielijevska i glembajevska priroda – danielijevska krv povezana je majčinom plemenitaškom

grčko-venecijanskom linijom po kojoj je Leone baštinio tankoćutnost, ali i psihičku nestabilnost, a

glembajevska krv odnosi se na animalnu, grabežljivu prirodu Glembayevih.

 Grmljavina i oluja – priroda najavljuje i prati dramski sukob i njegovu gradaciju.

**A. B. Šimić**

Obilježja Šimićeve poetike (pjesničkog izraza)

-doživljaj umjetnosti: umjetnost je ekspresija unutarnjih osjećaja (osjećaje izražava bojama, zvukovima, riječima)

-Šimić: Umjetnost se otkriva u ekspresivnosti, ne u ljepoti.

-osnovne su teme ljubav i smrt; najčešći motivi: strah, smrt, krik, umjetničko stvaranje

-uloga boja: izražavaju emocionalnu obojenost pjesnikove unutarnje stvarnosti (najčešće plava boja, zatim crna i crvena)

-izraz je racionaliziran, izriče se samo bitno, bez deskripcije

-slobodan stih: nema tradicionalnog oblika strofa i stihova, važan je grafički oblik pjesme (čime se upotpunjava značenje)

-izostavljanje interpunkcije, a kada se pojavljuje ima ulogu isticanja pojedinih riječi; odstupanje od pravopisa

Ekspresionistička poetika (općenito, ali primjenjiva i na Šimića kao glavnog predstavnika hrvatskoga ekspresionizma)

O novoj stvarnosti (rat) progovara nova umjetnost: temeljni su pojmovi ekspresionističke

poetike strah, pobuna i krik.

 U ekspresionističkoj su poeziji dominantni motivi grada, patnje, siromaštva, rata, smrti...

Izraz je oslobođen svih pravila koje je nametnula tradicija – rastrganost zbilje izražena je

rastrganošću forme. Dominira slobodni stih.

**Milutin Cihlar Nehajev, Bijeg (Povijest jednog našeg čovjeka)**

KOMPOZICIJA: roman je podijeljen u 12 poglavlja: dva su poglavlja oblikovana kao Đurini

dnevnički zapisi, a u pripovijedanje su mjestimično umetnuta i pisma (Đurina pisma Toši, Tošin

odgovor, pismo Verina oca). Roman se sadržajno može podijeliti na tri dijela:

 1. dio: Đurin put iz Beča u Zdence po završetku studija gdje je umetnuta retrospekcija o

djetinjstvu i mladosti. Radnja u vremenu pripovijedanja traje oko dva dana, koliko i putovanje.

 2. dio: boravak u Zdencima, Zagrebu (dogovor s Verinim roditeljima) i Rijeci. Ta radnja traje

nekoliko mjeseci i prethodi Đurinu dolasku na službu u Senj.

 3. dio: boravak u Senju: prati se Đurin život u Senju i propadanje u malograđanskoj sredini do

Đurine smrti. Ta radnja traje oko dvije godine.

PRIPOVJEDAČ pripovijeda iz trećega lica, naglašavajući Đurinu perspektivu. Autorsko se pripovijedanje na mnogim mjestima prekida Đurinim unutarnjim monolozima i pripovijedanjem (i razmišljanjem) iz prvoga lica: takvi su dijelovi njegovi dnevnički zapisi i pisma.

STILSKA OBILJEŽJA: Tema je realistička, ali je obrađena modernističkim stilom. Naglasak je na

psihološkoj analizi glavnoga lika i njegovim unutarnjim monolozima.

 Kronologija romana prekida se u prvom dijelu velikom retrospekcijom, a u nastavku su

pripovijedanja također česti vremenski skokovi: pripovijedanje odlazi u budućnost pa se

retrospekcijom tumače prošli događaji ili se daju različiti pogledi na iste događaje (primjerice

Đurin i Verin pogled na njihovo upoznavanje, druženje i zaljubljivanje).

 Kronološko izlaganje fabule raspada se na fragmente: u romanu Bijeg nastavlja se proces

defabularizacije hrvatske moderne proze.

KNJIŽEVNA VRSTA: roman lika

**A. G. Matoš**

U središtu je njegove poezije jezik i njegove izražajne mogućnosti. Za Matoša je lirska pjesma ponajprije estetsko djelo formalno savršena oblika. Najčešće je pisao sonete.

 Antun Gustav Matoš poezijom se počeo baviti relativno kasno: prvu je pjesmu objavio tek

1906. godine. U osam godina napisao je osamdesetak pjesama koje je uglavnom objavljivao po

časopisima, a pjesme su u zbirci objavljene tek posmrtno (Pjesme, 1923.). Legenda kaže da mu je

poezija, zapravo, bila zamjena za glazbu: naime, Matoš je svirao violončelo, a zbog bolesti je morao

prestati svirati. Time se objašnjavaju sugestivnost, ritmičnost i muzikalnost kao neka od temeljnih

obilježja Matoševe poezije.

 Njegovo je pjesničko stvaralaštvo simbolično obilježeno temama ljubavi i smrti: prva je objavljena pjesma Utjeha kose (1906.), a posljednja napisana Notturno (1914.). Između tih dviju pjesama smjestile su se pjesme različite tematike.

Pjesnički program (programatske pjesme): Mladoj Hrvatskoj, Srodnost

 U Mladoj Hrvatskoj pjesnik naglašava magičnu sugestivnost lirske poezije te težnju čistoj ljepoti

(Ljepoti čistoj himnu zapjevajmo), a na kraju poziva na uskrs hrvatskoga pjesništva, odnosno na

zajedništvo modernističkih pjesnika.

 Antun Gustav Matoš najviše se u svojoj poeziji približio simbolizmu. U pjesmi Srodnost iznosi

simbolistički program.

 Dakle, težeći idealu ljepote koja se krije iza pojavnosti vanjskoga svijeta, kako je to učinio

Baudelaire u pjesmi Suglasja, Matoš piše sugestivnu impresionističko-simbolističku poeziju

savršene forme (najčešće sonet).

 Matoševa se domoljubna poezija može podijeliti u dvije faze: dok je boravio izvan Hrvatske, u

svojim je stihovima patetično idealizirao domovinu (Gospa Marija), a nakon povratka o domovini

progovara kritički s neskrivenom ironijom (Stara pjesma).

Impresionistički pejzaž: Jesenje veče, Notturno

Kada se raspoloženje, emocije ili slutnje prikazuju slikom pejzaža, govorimo o impresionističkom

pejzažu: u pjesmi Jesenje veče to je slutnja života kao onog što dolazi nakon umiranja, a u pjesmi

Notturno to je slutnja smrti.

Najbolji je pjesnik hrvatske moderne i najveći artist među novelistima. Prvi je u hrvatsku književnost uveo pejzaž kao samostalnu temu. U svoje doba najviše je pridonio povezivanju

hrvatske i moderne europske književnosti.

 Impresionistička je poezija utemeljena na zaustavljanju trenutnoga osobnog dojma

(impresiji). I u poeziji je, kao i u slikarstvu, dominantna tema pejzaža kojom pjesnik izražava

svoj dojam – tako pejzaž postaje slika pjesnikove duše. Obilježje je impresionističke poezije

slikovitost, formalna savršenost (najčešće sonet), muzikalnost stiha.

 U simbolističkoj se poeziji teži idealu ljepote koja se krije iza pojavnosti vanjskoga svijeta, a s

njim je povezana individualnim simbolima. Takva je poezija, kao i impresionistička, sugestivna

i muzikalna.

**Vjenceslav Novak, Posljednji Stipančići**

• roman iz razdoblja realizma (kraj 19. st.)

VRSTA ROMANA: obiteljski roman (prikaz obiteljskih odnosa), društveni roman (Prikaz društvenih i političkih prilika u Senju), roman lika (lik Lucije Stipančić najprodubljeniji je i najsloženiji ženski lik hrvatske književnosti 19. stoljeća)

Ona je simbol žrtve, simbol djevojke prema kojoj se društvo ponaša nepravedno, ali i simbol

pobune protiv takva društva.

PROBLEMI U ROMANU:

• analiza društva, prikaz političkih odnosa, propast jedne senjske patricijske obitelji, prikaz odnosa u obitelji

• položaj žene u obitelji i društvu

KOMPOZICIJA je romana uokvirena: radnja započinje u sadašnjosti, potom se pripovijedanje vraća

u prošlost, a potkraj romana nastavlja se radnja s početka romana, događaji iz prošlosti ispričani su kronološki, u roman su umetnuta pisma (pisma, tj. soneti koje Martin šalje Luciji, Lucijina pisma, Jurjeva pisma upućena prijatelju Mukiju)

STILSKA OBILJEŽJA:

• regionalna obilježenost (život u Senju i okolici)

U duhu realističke poetike likovi su predstavnici određenih tipova ljudi: autoritativni otac (Ante),

pokorna majka (Valpurga), zanemarena kći (Lucija) i sin koji ne ispunjava očekivanja obitelji

(Juraj). Svi su oni istovremeno i individualizirani, odnosno uz osobine tipa koji predstavljaju

posjeduju i individualne osobine koje predstavljaju njihovu osobnost.

Karakterizacija je likova socijalno-psihološka: svaki lik djeluje u skladu sa svojom pripadnošću

određenoj društvenoj skupini i svojim karakterom. Pritom su neki likovi statični (ne mijenjaju se

tijekom radnje), a neki su dinamični (karakter im se mijenja). Statičan je lik, primjerice, Valpurga, a

dinamičan Juraj.

**Ante Kovačić, U registraturi**

STILSKA OBILJEŽJA

U registraturi nije tipičan realistički roman. U njemu se isprepleće nekoliko različitih stilskih obilježja.

 Realistički sloj romana bavi se analizom društvene stvarnosti, problemom društvenoga

morala, ukazivanjem na društvenu nepravdu. U njegovu je središtu lik Ivice Kičmanovića.

Međutim, sudbinu glavnoga lika određuje fatalna žena Laura.

 Uvođenjem Laure i likova povezanih s njezinim podrijetlom i odrastanjem, u romanu se

pojavljuju romantičarski elementi: tajanstveno podrijetlo, trovanja, sudbinski utjecaj na

ostale likove, odmetništvo i sl.

 Naturalistički sloj romana vidljiv je u motivaciji Laurina lika: njezini postupci rezultat su

očeve krvi, odnosno podrijetla (biološka motivacija). I u prikazu masovnih scena (npr. seoske

tučnjave) Kovačić unosi elemente naturalizma.

 Odstupanjem od kronološkoga prikaza zbivanja, subjektivnim odnosom prema vremenu,

neobičnom uokvirenom kompozicijom Kovačić se udaljio od realizma i približio modernizmu

 Prateći život Ivice Kičmanovića, čitatelj upoznaje likove iz dviju sredina s kojima je Ivica

povezan: seoske sredine i gradske sredine. Posebno su satirično ocrtani likovi koji su iz seoske

sredine došli u grad, a onda se pogospodili i s prezirom se odnose prema sredini iz koje su

potekli. Najznačajniji su takvi likovi kumordinar Žorž i pojeta Rudimir Bombardirovič Šajkovski.

 Svi slojevi ovoga kompleksnog romana povezani su likom Ivice Kičmanovića. Iako se realistički

problem društvenoga uspona može povezati uz njegov lik, ne možemo govoriti o Kičmanoviću

kao aktivnom liku: njegov životni put ne određuje on sam, već sudbina (Laura) i društveni

odnosi (tuđom voljom poslan je u gradsku sredinu)

FABULA

Fabula ne teče linearno: u romanu se izmjenjuju sadašnjost glavnoga lika s njegovim

sjećanjima, realističke epizode s romantičarskim elementima, realistički likovi s romantičarskim,

pa čak i bizarnim likovima (npr. baba Huda). U razvijanju fabule Kovačić se koristi postupcima

karakterističnim za realizam i naturalizam, ali i postupcima preuzetim iz trivijalne književnosti:

tajnama iz prošlosti likova, spletkama, trovanjima, otmicama, tajanstvenim dobročiniteljima i sl.

TEMATSKA RAZINA ROMANA

 U prvom je planu razvoj i sudbina nadarenoga seoskog dječaka Ivice Kičmanovića koji je sa

sela došao u grad na školovanje. Prateći njegov život, pisac prikazuje hrvatsko društvo u drugoj

polovici 19. stoljeća, s posebnim naglaskom na tragičnoj sudbini hrvatskoga intelektualca

seoskoga podrijetla.

 Kovačić se kritički odnosi prema hrvatskoj stvarnosti. U središtu su njegova interesa sukob sela i

grada, ali i svijest o procesu raslojavanja patrijarhalnoga hrvatskog sela te slika gradske sredine

kao legla nemorala. Istinska društvena kritika najjače progovara upravo u slikama gradske

sredine.

 Autobiografski sloj romana (djetinjstvo na selu, odlazak na školovanje u grad) pretežito je

prisutan u prvom dijelu romana. Rodno Hrvatsko zagorje opisano je lirskim tonovima: bez obzira

na težinu seoskoga života, osjeća se Kovačićeva prisnost i toplina u prikazu djetinjstva.

KOMPOZICIJA (uokvirena)

 Na početku se romana donosi neobičan okvir unutar kojega se pripovijeda priča o životu Ivice

Kičmanovića. U registraturi, koju vodi ostarjeli činovnik Ivica Kičmanović, razgovaraju prašnjavi

spisi. Registar, najvažniji spis, vodi glavnu riječ i stišava sukobe između starih i mladih (spisa). Ton

je uvodnoga dijela ironičan i satiričan.

 Za riječ se javlja životopis Ivice Kičmanovića, koji se nalazio u registratorovu stolu. Objašnjava

drugim spisima da želi govoriti jer je registrator napisao Svemu bit će kraj. Dobiva riječ i tako

započinje radnja romana u čijemu je središtu životni put Ivice Kičmanovića.

Kronologija se nekoliko puta prekida i vraća u registraturu. U tim dijelovima romana upoznajemo

Ivicu kao činovnika i propala čovjeka koji više ne pripada ni selu ni gradu.

 Na kraju romana Ivica Kičmanović namjerno zapali registraturu te svi skupa pogibaju u požaru

**Sofoklo, Antigona**

**Stilska obilježja tragedije:**

 Tragički junak – likovi su mitološki junaci visokih moralnih načela koji slijede svoje ideale, a

upravo ih to vodi u propast (Svi likovi Antigone mitološki su junaci plemenita roda)

 Tragička krivnja – to nije stvarna krivnja: likovi djeluju u skladu sa svojim moralnim načelima, ali društvo ima drukčija mjerila i likovi bivaju proglašeni krivima.

 Tragičan završetak – likovi završavaju tragično zbog toga što ostaju dosljedni svojim moralnim

načelima (Antigona se odbija pokoriti Kreontu).

 Uzvišen stil – stil kojim je pisana tragedija različit je od svakodnevnoga jezika: to je ukrašen govor pun stilskih figura.

**katarza**

Cilj je izvođenja tragedije katarza – to je pročišćenje osjećaja kod gledatelja. Do

katarze dolazi jer gledatelj proživljava s likovima sve ono što se zbiva na sceni te tako

postaje bolji i plemenitiji (Antigonina žrtva i visoka moralna načela trebala bi potaknuti gledatelje da preispitaju svoje moralne vrijednosti)

DRAMSKI SUKOB: Tragička junakinja Antigona stradava zbog svoje tragičke krivnje: želeći

sahraniti brata u skladu s božanskim zakonima, suprotstavlja se Kreontovoj naredbi. Njezina je

tragička krivnja u tome što djeluje u skladu sa svojim moralnim načelima.

- Antigona (protagonist – daje prednost božanskim zakonima jer su vječni i nepromjenjivi) – Kreont (antagonist – predstavnik ljudskoga zakona koji je podložan promjeni)

KOMPOZICIJA: Tragedija je sastavljena od sedam činova, a svaki čin završava korskom pjesmom.

ULOGA KORA

Kor komentira važne događaje, ali ponekad ima i presudnu ulogu. Primjerice, upravo savjet koro#vođe utječe na Kreonta da promijeni odluku. Kor ipak najčešće oportunistički povlađuje Kreontu, što ističe i Hemon u sukobu s Kreontom.

**Henrik Ibsen, Nora** (za osnovnu razinu)

Norveški dramatičar Henrik Ibsen unio je u dramsku književnost značajne tematske i stilske

novine. U Ibsenovim dramamama prvi put progovara tragika otuđenoga suvremenog čovjeka.

Ibsen je najznačajniji i najutjecajniji skandinavski dramatičar. Utjecao je i na hrvatske dramatičare

(Miroslav Krleža). Oblikovao je modernu građansku tragediju i tzv. komornu dramu. Po njemu je kazališni pravac dobio naziv ibsenizam.

KOMPOZICIJA: drama je sastavljena od tri čina. Zaplet započinje Krogstadovom ucjenom, a

vrhunac nastupa kada Torvald otvori Krogstadovo pismo. Preokret predstavlja drugo Krogstadovo

pismo u kojemu on vraća spornu mjenicu s krivotvorenim potpisom. U raspletu Nora napušta

obitelj.

STILSKA OBILJEŽJA

 Elementi modernističke tehnike vidljivi su u zamjenjivanju vanjskih sukoba unutarnjim, uvođenju modernih tema (potraga za vlastitom osobnošću, nemogućnost komunikacije) i simboličkih motiva.

 Nora je komorna drama: reduciran je broj likova, sukob, dramsko vrijeme i prostor. Pozornost se

prebacuje s dramske radnje na psihologiju likova. Psihološka motivacija u prvom je planu iako

je u oblikovanju lika Nore (lakomislena poput pokojnoga oca) i doktora Ranka (nasljedna bolest)

važna i biološka motivacija.

Nora je prije svega psihološki oblikovani lik koji se mijenja pod utjecajem okolnosti. Na početku je

prikazana kao djetinjasta, nezrela, površna mlada žena koja udovoljava svakoj želji svojega muža dok istovremeno jedva primjećuje tuđe probleme (probleme gđe Linde i doktora Ranka), a na završetku kao naglo osviještena žena koja shvaća da nije dostojna uloge majke dok ne izgradi svoju osobnost.

DRAMSKA VRSTA: drama u užem smislu (komorna drama).

DRAMSKI SUKOB: Helmer - Nora - Krogstad; istodobno se uz sukobe među likovima događa i unutarnji sukob u Nori

 Simboli u djelu: kostimirana zabava predstavlja brak u kojem su supružnici pod maskama, Norin

očajnički ples odgađanje je vlastite sudbine, a kuća lutaka naziv je za umjetan, zaštićen svijet,

svijet privida i manipulacije.

**Dobriša Cesarić, Poezija (izbor)**

**Poetika**

Tematika. Stil

 Dobriša Cesarić pjesnik je grada i gradske svakodnevice: u njegovoj su poeziji svakodnevne situacije i život obična čovjeka pretočeni u zaustavljene slike. U Cesarićevu se pjesništvu spaja romantičarski i modernistički doživljaj svijeta: njegov je lirski subjekt uronjen u ravnodušnu svakodnevicu, ali on u njoj pronalazi poetske slike koje progovaraju na razini simbola.

Tako u njegovoj poeziji obična voćka postaje simbolom zaustavljena trenutka okupana ljepotom

(Voćka poslije kiše), kap vode simbolom ljudske egzistencije i zajedništva (Slap), oblak pjesnikom

koji se krvareći ljepotu uzdigao nad materijalnim (Oblak), a lađa simbolom povrijeđena čovjeka koji se sprema ponovno krenuti u život (Na novu plovidbu).

Cesarićev je pogled često usmjeren na bijedu najnižijih društvenih slojeva: pokazuje smrt bezimena

čovjeka iz predgrađa (Balada iz predgrađa) i mrtvačnicu (Mrtvačnica najbjednijih), ali i način života

ljudi kojima je uskraćena toplina doma (Vagonaši). Iako se u tim pjesmama u duhu tzv. socijalnog

realizma upućuje na međuratnu stvarnost, Cesarić nije angažirani pjesnik: njegova je poezija

stvarnost pretočena u estetsku viziju, a ne politički program.

 Sve su Cesarićeve pjesme pritom refleksivne: on je misaoni pjesnik koji čovjekovu egzistenciju doživljava kao niz proturječja: lijepa slika postaje ružnom, sreća se pretvara u bol, stvarnost ruši idealnu sliku. Stoga su i ključni motivi u njegovoj poeziji proturječni: to su BOL i SVJETLO, TUGA i RADOST, LJUBAV i SMRT.

A sve se to na kraju spaja u simboličnu KRUGU koji predstavlja sam život (cikličnost): tako se životni pesimizam prevladava idejom o vječnom povratku, o kakvu pjeva u pjesmi Povratak.

 U Cesarićevoj je poeziji čest kontrast (antiteza): prolaznosti je suprotstavljena vječnost, stvarnosti ideal, običnom neobično. Pritom se služi biranim izrazima u koje umeće i riječi iz svakodnevnoga leksika, ali i mudre misli o životu (aforizme).

**Stilski izraz**

 Cesarić uglavnom piše vezanim stihom koji se približava svakodnevnom govoru: njegov je stih

ritmičan, sugestivan (naglašen zvukovni sloj) i samo naizgled jednostavan, a zapravo uvijek slojevit i višeznačan. Nerijetko se u pjesmama pojavljuje refren, a ponekad se služi i grafičkim sredstvima (npr. prazna mjesta ili niz crtica pri kraju pjesme) da bi istaknuo neka mjesta posebno važna za temu)